bg ky fr ru ru cs hbs_cyr ru ky ru ky ky ky ru tk ky ky ky ky ru ky ky ky ky ky ky ky ky ky ky ky ky ky ky ce ky ru ky ru ky ru ky ru ru eu en
"De-факто", 22.05.08 - 3-бет: Дардак такта...•
Кыргыз байкуш ун алганга тыйынын санап күн көрүп атса, спикер сөрөй Адахан Мадумаров асман-айга жете чакчырылып, президент администрация жетекчиси Медет Садыркуловго кабаттап каяша айтып турган учуру. Садыркулов чынында эптүү кеп айтты. Бирок спикер айтканынан кайтпай "Жогорку Кеңештин жыйындар залын жаңгак жыгачы менен жасалгалайм" деп турган кези. Туурадан чыккан туз баштыктай Садыркулов өз кызыкчылыгы үчүн президенттин атын сатып спикердин устачылыгына бут тосуп атыптыр. Мадумаров болсо ЖКнын жупуну бөлмө, залдарынан конок тоскондо уялгандан өлбөгөн төрт шыйрагы калып атыптыр. Президент кечээ Садыркуловдун оозу менен "ЖКны жаңгак менен жасалгалатсак бюджеттен бир топ акчаны эңшерип түшөт, каржыны ыксыз чачкандын ордуна ЖК үлгү көрсөтүп, акча үнөмдөсүн" деди. Булбул Адахан Мадумаров болсо акылы менен конокторун суктандырганга алы келбей калып, жаңгактар менен "жыга чабайын" деп атырбы?
Бийлик короосунан сүрүлүп калгандан кийин Бакиевди сындап жүрүп кыргызча тили буудай кууруган Карабековду даана кудай урду. Кечээ эле бир кудуктан суу ичип, бир нанды бөлө жеп жүргөн оппозициядагы досторуна асылганын койбоду. Кеме чайпала баштаганда эле биринчи секирип түшүп, жүгүрүп барып, "Ак жолдун" этегине намаз окуй коюп, койкоюп парламентте отурбайбы. Эмми жок дегенде жигиттик кылып, унчукпай отурсачы?! Кечээ өзүнөн өзү Коомдук парламенттин ишмердүүлүгүн жөөлөп өтүптүр. "Бүбүгө барсаң бүп дейт" демекчи Кабай "Ак жолго" барса ап деп коюп теңирден-тетири сайраганына баракелде!
Өзү да, иши да байкалбаган, кайсы бийлик келбесин сууга салса чөкпөй, отко салса күйбөй келатканы келаткан. Мурда Акаевдин арыгын казса, эми Бакиевдин камчысын чаап "күлүк күнүндө, тулпар тушунда" деп турган чагы. Энергетиканы менчиктештирип, сатканга жол салган "эрке бала". Коомдук парламенттин мүчөсү Анара Дауталиеванын айтымында, "Түндүкэлектро", "Бишкек жылуулук түйүнү" ААКтары жана Жылуулук энергия борбору (ТЭЦ) америкалык AES компаниясынын колуна тийгени туру. Аты аталган компания Казакстан менен Грузияда өз кадыр-баркына калдаңдаган кадамдары менен шек келтирип алган. Алар менен дегеле жыргабасыбызды бөркүңөрдөй көргүлө деп чырылдады. Кыргыздын маңдайына бүткөн ырыскысын бөртүп-бөртүп сатканына балкып жүргөн Балкыбеков AESтин өткөн-кеткендеринен кабары бар болду бекен?
Ички иштер министрлигиндеги маалымат булактарынын айтканына караганда, Камчы Көлбаев башында раматылык Рысбек Акматбаевдин тобунда жүргөн. Кийин экөө араздашып кетип, жолдору эки ача бөлүнгөн. 2000-жылы Р. Акматбаевге кол салуу болуп, анын өзү жарадар болсо да аман калып, коштогон эки адамы окко учкан. Сот бул кол салуу үчүн Камчы Көлбаевди айыптап, 25 жылга кескен, бирок Рысбек өз чөйрөсүнүн кодексине ылайык арыз жазуудан баш тарткан. Анткен менен К. Көлбаев 2006-жылы Чүй областынын Петровка айылындагы № 8-түзөтүү колониясынан колония-поселениеге которулгандан көп өтпөй эле ал жактан жоголуп кеткен. Анын кайсы негизде ал жакка которулганы белгисиз, эмне үчүн издөө салынбаганы ушу күнгө чейин табышмак. Бирок өз убагында Улуттук коопсуздук кызматын жетектеген Т. Айтбаев К. Көлбаев поселениеден качып кетээри менен "аны эми таппайсыңар, ал Кыргызстандан чыгып кетти да" деп көзү ачыктык кылып санын чапканы, Камчынын жоголуп кетиши Рысбек Акматбаев менен Ф. Куловдун тирешип турган убагына туш келгени көп нерседен кабар берет.
2006-жылы 1-ноябрда Бишкекте атышуу болуп, натыйжада кылмыш авторитети деп эсептелген Камчы Көлбаевдин жакын досу Болот Самсалиев менен Шрам аттуу дагы бирөө киши колдуу болуп, алардын жанында жүргөн Көлбаев жарадар экенине карабай аман калган. "Ооруканадан таппай койдук" деген расмий версия айтылган. Ошондон кийин кылмышкерлер менен күрөшүп жүрөм деген айрым чоң эле саясатчылар башкача сүйлөй башташкан.
Баарынан да 2007-жылы 3-августта Башкы прокуратура анын артынан издөө салууну токтотууну Ички иштер министрлигине табыштап, К. Көлбаевдин туулган күнүнө карата (3-август) белек кылганы көптөгөн байкоочулардын оозун ачырганы бар. Демек, жакында анын катышуусу менен эр өлгөн эрегиштер болуп кетсе, жоопкерчилик кимдин мойнунда экенин коомчулук билип койгону жөн.
Ички иштер боюнча экс-министр Болот Ногойбаев:
"Жаныш Бакиевдин куйругун баскан эмесмин"
Болот Ногойбаев азыр бопбош. Диссертация жазып атыптыр. Министрлик кызматтан эмне болуп кетип калганына эмдигиче түшүнө албай жүргөн кези. А дегенде эле "Сиз Жаныш Бакиевдин куйругун басып алган турбайсызбы?" деп сурадык.
- Мен Жаныш Бакиевдин да, башканын да куйругун баскан эмесмин. Мен өз ишимди жөн гана аткарып аткам. Анан эле бошотуп жиберишти.
-Эмнеге бошоп кеткениңизди сиз негизи түшүндүңүзбү?
-Жок, мага түшүндүрүп да коюшкан жок да.
-Кулак-сөөмөй дегендин изине түшүп алыпсыз да. Түшпөй эле койсоңуз болмок да.
- Анын изине мен түшүптүрмүнбү? Балдар иштеп таап чыгышты. Алар өз ишин так аткарган профессионалдар да.
-Гезитке бир кенен маек бербейсизби?
-Жо-ок, бербейм. Ушул кызматтан кеткенден кийин эле интервью берип, ал жаман, бул жаман дей бергендерди жактырбайм. Бул бери дегенде эркекче болбой калат го.
Амангелди Муралиев үйүн ремонттоп атат
Кезегинде премьер-министр, мэр, өнөр жай министри, губернатор, Фондулук биржанын президенти болуп далай майлуу кызматтарды аркалаган Амангелди Мурсадыкович ушу тапта кур алакан жайып отурганга мойну жар бербейт. Кыргыздын байлыгы болгон тоо, суу, мөңгү маселелерине баш оорутуп атыптыр. Орто Азия, Евразия мөңгүлөрүн сактоо боюнча тез арада чара көрбөсө кийин кыйын болуп калаарына тынчсызданып, жарандык патриотизми менен "Мөңгү" фондунда кеңешчилик милдетти аркалап, өкмөткө омоктуу сунуштарын айтып, программа түзүүдө. Андан сырткары жеке турмушуна кайрылсак, бир жагынан үйүн ремонттотуп, бир жагынан китеп жазып түйшүгү күч. Жакын арада Амангелди мырзанын "Кыргыз экономикасынын өнүгүш багыты" деген китеби менен таанышып каласыздар
Кубат Байболов мемуар жазууга киришти
Саясаттын "кош жылдыздары" аталган жубайлар Кубат, Нуржамал Байболовдор денсоолуктун камын ойлоп Казакстанда. Денсоолуктарын мыктылап ремонттон өткөрүүнү максат кылышкан. Болбосо акыркы мезгилдеги жиниккен аттардай саясый марада абдан чарчашыптыр. Ал ортодо Кубат мырза тим олтурбай, ноутбугун көтөрө чаап, акыркы он жылдагы кыргыз саясатынын күңгөй-тескейин баяндаган саясый мемуар жазууга киришти.
"Ата Мекен" партиясынын саясый кеңешинин лөктөрүнүн бири Карганбек Самаков депутат мезгилинде ЖКнын эл аралык байланыштар комитетин жетектеп, ар кыл өлкөлөрдөн дос күткөн. Азыркы тапта достору менен чоң иштерди баштоого белсенди. Парламенттик шайлоодогу адилетсиздиктен кийин жалаң чет өлкөлөрдө бизнес долбоорлору менен баш ооруткан Карганбек Садыкович кыргыздын бүйүрүн кызыткан кыйла кызык иштер менен алпурушканы туру. Шаардын чекесине көз жоосун алган чоң курулуштарды түшүргөнү турушат. Саясатка качан кайтып келери белгисиз…
Муратбек Мукашев болсо момпойот
Банкын тарттырып ийгенден кийин Муратбек Мукашевден дайын жок. Биздеги маалыматтарга караганда, Муратбек Мукашев банкын "эрке балдарга" тарттырып ийген жок, чоо-оң акчага сатты. Азыр капиталын каякка батыраарын билбей, нары-бери чабыттап жүргөн кези. "Нан болсо, ыр да болот" дегендей, акча болсо баары болот эмеспи. Муратбек Мукашев банкынан ажыраганга капа деле эмес.
"Ак жол" партиясынын мүчөсү, депутат Орзубек Назаров учурда айыл-апаларда спортту өнүктүрүү багытында мыйзамдарды иштеп чыгууда. Боксчу чемпиондун саясат менен иши да жок, сессияда анда-санда бир сүйлөйт. Сол көзгө катуу сокку жеп, рингден чыгып калганына быйыл 10 жыл болду. Депутат болгондон көрө, чемпион болуп жүргөн кезин сагынат. "Катуу травма болбогондо, бокстогу ийгиликтеримди улантып, саясатка эч качан келмек эмесмин" дейт Орзубек Назаров.